এতদিন আল আমনা চুপ ছিলেন। তাঁকে নিয়ে ঝড় উঠে গিয়েছে জেনেও একটি শব্দও খরচ করেননি। শনিবার ফেসবুক পোস্ট করে জানিয়ে দেন, তিনি প্রাক্তন হয়ে যাচ্ছেন ইস্টবেঙ্গলে। বিকেলেই ইস্টবেঙ্গল কেরলের দল গোকুলামকে মাটি ধরিয়ে আইলিগ-এ পয়েন্ট তালিকায় মোহনবাগানকে টপকে গিয়েছে। ইস্টবেঙ্গল এখন ছ’ নম্বরে। মোহনবাগান আট নম্বরে। চলতি মাসের ১৬ তারিখ ডার্বি। তবে কি ইস্ট-মোহন ম্যাচের আগেই এসে পড়বেন আমনার পরিবর্ত? 
ইস্টবেঙ্গলের অন্দরমহলের খবর, ডার্বির আগে বিদেশি ফুটবলার নেওয়া হচ্ছে না লাল-হলুদে। ডার্বি হয়ে গেলে আমনার পরিবর্ত নিয়ে ভাবনাচিন্তা করা হবে। আগামী রবিবারই ইস্ট-মোহনের লড়াই। এক সপ্তাহের মধ্যে তড়িঘড়ি করে বিদেশি খুঁজে আনা কঠিন। যুদ্ধকালীন তৎপরতায় বিদেশি নির্বাচন করা হলেও তাঁকে ভাল করে না দেখেই বড় ম্যাচে নামিয়ে দেওয়া বুদ্ধিমত্তার কাজ হবে না। শুধু বিদেশি পছন্দ করলেই তো আর হবে না। আনুষঙ্গিক আরও কিছু বিষয় রয়েছে, সেগুলোর পিছনে খরচ হয় প্রচুর সময়। সেই কারণে আমনার পরিবর্ত নিয়ে ধীরে চলো নীতি নেওয়া হচ্ছে।যদিও আইলিগ-এর প্রেক্ষিতে ডার্বি যথেষ্ট গুরুত্বপূর্ণ। যে দল হোঁচট খাবে, সেই দল আরও পিছিয়ে পড়বে। মোহনবাগানে বিদেশি কোটা সম্পূর্ণ।বিদেশি নিয়ে ইস্টবেঙ্গল সমস্যায়। এরকম পরিস্থিতিতে আমনার বিকল্প হয়তো দ্রুত খুঁজে নিতে পারত ইস্টবেঙ্গল। কিন্তু তাড়াহুড়ো না করে সময় নিচ্ছে লাল-হলুদ শিবির। দেরিতে হলেও আমনার পরিবর্ত হয়তো স্প্যানিশ ফুটবলারই হতে চলেছেন। কারণ লাল-হলুদ কোচ আলেয়ান্দ্রো মেনেনদেজের পছন্দ স্প্যানিশ ফুটবলারই। তাই ডার্বির পরে ইস্টবেঙ্গলে আরও একজন স্প্যানিশ প্লেয়ারের সংখ্যা বাড়লেও অবাক হওয়ার কিছু নেই।